รู้จริง เทรดจริงTFEX Challenge
ในสัปดาห์นี้ คอลัมน์ของเรามีการเปลี่ยนชื่อให้ชัดเจนขึ้นนะครับ โดยตั้งแต่สัปดาห์นี้เป็นต้นไป เราจะพบกันเหมือนเดิมภายใต้ชื่อใหม่คือ นัดพบ TFEX แต่ก็จะยังคงนำเรื่องราวสินค้าและการเคลื่อนไหวของสิ่งต่างๆ ในตลาด TFEX มาบอกเล่าให้ท่านผู้อ่านได้ติดตามอย่างเข้มข้นต่อไปครับ
1 มี.ค. 2556

ในสัปดาห์นี้ คอลัมน์ของเรามีการเปลี่ยนชื่อให้ชัดเจนขึ้นนะครับ โดยตั้งแต่สัปดาห์นี้เป็นต้นไป เราจะพบกันเหมือนเดิมภายใต้ชื่อใหม่คือ นัดพบ TFEX แต่ก็จะยังคงนำเรื่องราวสินค้าและการเคลื่อนไหวของสิ่งต่างๆ ในตลาด TFEX มาบอกเล่าให้ท่านผู้อ่านได้ติดตามอย่างเข้มข้นต่อไปครับ 
สำหรับในครั้งนี้ ขอมาเอาใจผู้ลงทุนใหม่ที่ยังไม่เคยเทรดใน TFEX มาก่อน เพราะทาง TFEX จะมีการจัดกิจกรรมดีๆ ที่ชื่อว่า “โครงการ TFEX Challenge” โดย TFEX จะร่วมกับบริษัทสมาชิกจัดติวเข้มเกี่ยวกับความรู้ในการซื้อขายอนุพันธ์อย่างเข้มข้น ทั้งทางด้านทฤษฎีและภาคปฏิบัติ อีกทั้งยังมีบุคลากรในวงการอุตสาหกรรมที่มีประสบการณ์ซื้อขายใน TFEX อย่างแท้จริงมาช่วยติวเข้มให้ผู้ลงทุนกัน
โดยกิจกรรมจะแบ่งออกเป็น 3 รูปแบบหลัก เพื่อเอาใจผู้ลงทุนที่อาจมีพื้นฐานและความต้องการแตกต่างกัน โดยกิจกรรมแรกคือ TFEX Challenge Academy ซึ่งเป็นการอบรมความรู้เกี่ยวกับการซื้อขายใน TFEX อย่างเข้มข้น พร้อมกับเรียนรู้การซื้อขายเสมือนจริงผ่านโปรแกรม TFEX Click2WIN ทางระบบอินเทอร์เน็ต เพื่อให้ท่านผู้ลงทุนสามารถเรียนรู้การซื้อขายเชิงปฏิบัติได้ก่อนเข้ามาซื้อขาย 
ผู้เข้าร่วมกิจกรรมนี้จะได้รับการถ่ายทอดประสบการณ์ ความรู้เกี่ยวกับสินค้า กลไกการซื้อขาย กลยุทธ์การทำกำไรและบริหารความเสี่ยง แนวคิดเรื่อง Portfolio Management เทคนิคการเทรดอนุพันธ์ออนไลน์ การใช้ Technical Analysis เครื่องมือประกอบการตัดสินใจ รวมถึงเทคนิคที่สำคัญในการซื้อขายจากโบรกเกอร์ TFEX ที่เป็นเสมือนบัดดี้ให้สอบถามและปรึกษาเกี่ยวกับเทคนิคการซื้อขาย พร้อมทั้งให้คอมเมนต์เกี่ยวกับกลยุทธ์ที่ผู้เข้าร่วมกิจกรรมใช้ในแต่ละช่วง โดยกิจกรรมนี้จะรับผู้ลงทุน 3 รุ่น แต่ละรุ่นจะได้เรียนรู้เทคนิคการซื้อขายต่อเนื่องในเวลา 2 เดือน
สำหรับกิจกรรมที่สอง คือ TFEX Challenge Competition ซึ่งจะเป็นการแข่งขันซื้อขายผ่านระบบอินเทอร์เน็ต โดยจะมีกูรูจากโบรกเกอร์เข้ามาเป็นพี่เลี้ยงให้แก่ผู้เข้าแข่งขันในการจัดพอร์ตการลงทุน ซึ่งงานนี้นอกจากผู้เข้าร่วมแข่งขันจะได้รับความรู้ภาคปฏิบัติอย่างเต็มเปี่ยม ก็ยังมีโอกาสได้รับเงินรางวัลจากการแข่งขันมูลค่ารวมกว่า 1.5 แสนบาท
และกิจกรรมที่สาม คือ TFEX Young Investment Consultant (TFEX Young IC) ซึ่งเป็นโครงการสำหรับนิสิตและนักศึกษาในระดับปริญญาตรีโท ทุกสาขา เพื่อเตรียมความพร้อมให้แก่นักศึกษาในการเข้ามาเป็นบุคลากรในตลาดการเงินไทยต่อไปในอนาคต ซึ่งผู้เข้าร่วมโครงการก็จะได้รับทั้งความรู้ในการซื้อขาย ได้ทดลองซื้อขายผ่านโปรแกรมจำลอง และยังได้ดูงานที่บริษัทหลักทรัพย์เพื่อให้เห็นภาพของการทำงานก่อนที่จะเข้ามาเป็นบุคลากรในตลาดทุนอย่างเต็มตัว 
ทั้งสามโครงการนี้เป็นโครงการสำหรับผู้ที่สนใจก้าวสู่การเป็นเทรดเดอร์ใน TFEX อย่างแท้จริง ซึ่งกิจกรรมแรกจะเริ่มรับสมัครผู้ที่สนใจในวันที่ 1 มี.ค.นี้ สามารถดูรายละเอียดเพิ่มเติมที่ www.tfex.co.th